钦定古今图书集成/明伦汇编/交谊典/第117卷 > 《谢李相公示手札启》前人
## 钦定古今图书集成/明伦汇编/交谊典/第117卷 > 《谢李相公示手札启》前人

某启。六月二十九日，衡州刺史吕温道过永州，辱示
相公手札，省录狂瞽，收抚羁缧。沐以含弘之仁，忘其
进越之罪。感深益惧，喜极增悲。五情交战，不知所措。
宗元质性庸塞，行能无取，著书每成于废疾，进德且
乏其馨香。常愿操篲医门，掬溜兰室。良辰不与，夙志
多违。昨者踊跃残魂，奋扬蓄念。激以死灰之气，陈其
币帚之词，致之烟霄，分绝流盼。今则垂露在手，清风
入怀，华衮滥褒于赭衣，龙门俯收于埳井。藻镜洞开
而秋毫在照；文律傍畅而寒谷生辉。化幽郁之志，若
觌清明；换兢危之心，如承抚荐。非常之幸，岂独此生。
伏以淮海剧九天之遥，潇湘参百越之俗。倾心积念，
长悬星汉之上；流形委骨，永沦魑魅之群。何以报恩，
唯当结草。无任喜惧，感恋之至。谨启。